egyptienne
Egyptienne betegner en familie af skriftsnit med fede bogstavstreger og kraftige, pladeformede seriffer. Egyptienneskrifterne opstod i England o. 1800 og var specielt beregnet til annoncering, skiltning og fremhævelser i ordbøger og leksika. Fra 1845 stammer navnet Clarendon på en stadigt i dag meget udbredt egyptienneskrift, og en berømt version af skriften blev designet i 1956 af Adrian Frutiger. Egyptienneskrifter med navne som (Frutigers) Serifa, (Eric Gills) Joanna og (F.H. Pierpoints) Rockwell har som digitale fonte i dag en plads på de fleste pc'er.